Nog vyf vas ná vrou tydens transitorooftog sterf | Maroela Media
Nog vyf vas ná vrou tydens transitorooftog sterf
Nog vyf verdagtes is in hegtenis geneem in verband met 'n transitorooftog Maandagaand op die N2 buite Mthatha in die Oos-Kaap waartydens een vrou doodgeskiet en 'n man gewond is.
Brig. Vishnu Naidoo, woordvoerder van die polisie, het dié inhegtenisnemings Dinsdagaand laat bevestig. Naidoo sê die taakspan wat onmiddellik ná die rooftog op die spoor van die verdagtes was, het inligting van die misdaadintelligensie-eenheid ontvang wat hulle in staat gestel het om die verdagtes na te spoor en naby die Nigel-afrit in Gauteng in hegtenis te neem.
"Hulle is vasgetrek in 'n Toyota Hilux-bakkie met vervalste nommerplate," het Naidoo gesê. "Die voertuig is deursoek en 'n fopkompartement is daarin gevind waarin 'n onbevestigde bedrag kontant was. Daar is ook beslag gelê op twee AK47-aanvalsgewere, nog 'n vuurwapen, magasyne en patrone."
Wetstoepassers het reeds vroeër, slegs ure ná die transitorooftog, die eerste twee verdagtes in hegtenis geneem by 'n vulstasie in Mthatha. Daar is tydens dié inhegtenisneming ook op kontant en 'n ongelisensieerde pistool beslag gelê.
Maroela Media het vroeër berig die transitorooftog het Maandag omstreeks 18:30 gebeur toe rowers vanuit 'n bakkie op die geldwa losgebrand en dit so tot stilstand gedwing het. 'n 30-jarige vrou is doodgeskiet en 'n man is gewond terwyl die verdagtes op die transitovoertuig geskiet en dwaalkoeëls drie ander voertuie getref het.
Die rowers het die veiligheidswagte ontwapen, hulle vasgebind en gedwing om die kluis oop te maak, voordat hulle met 'n onbevestigde bedrag geld op die vlug geslaan het.
Genl. Khehla John Sitole, nasionale polisiekommissaris, het die spoedige inhegtenisnemings van die sewe verdagtes verwelkom en gesê die gebruik van maksimum hulpbronne binne die 72 uur ná 'n transitorooftog beteken daar is min of geen kans vir oortreders om wetstoepassers te ontduik.
Dros-verkragtingsaak: Aktiviste sê hul sal wéér opruk
Jong seun kritiek ná taxi bots
Now the real challenge begins after the arrest ….taking the following into consideration:
Heist! – South Africa's Cash-In-Transit Epidemic Uncovered (Anneliese Burgess – 2018)
Gaan daar honderde opruk om by die hof te betoog ?
nads · 1 jaar gelede
Wel gedaan, ek hoop dit gaan so aanhou. Jammer om te hoor van die vrou wat se lewe so weg gevat is van haar.
Lede van die publiek word raakgeskiet, maar die wagte word net vasgebind? Ek hoor seker te veel stories van mense wat in die sekuriteitsindustrie werk, maar my eerste gedagte is meestal: 'inside job'.